KIRJALLINEN KYSYMYS E-0987/02

esittäjä(t): Godelieve Quisthoudt-Rowohl (PPE-DE) komissiolle

(12. huhtikuuta 2002)

Aihe: Yhteisön metsien suojelusta ilmansaasteilta annetun asetuksen n:o 3528/86 jälkeiset säännökset

1. Mitä käytännön strategiaa komissio noudattaa laajentaakseen kyseisten toimenpiteiden (metsien suojelu ilmansaasteilta) tähänastista tavoitetta siten, että siinä otetaan huomioon biologista monimuotoisuutta ja ilmastonsuojelua koskevat näkökohdat?

2. Onko komissio tutkinut, mahdollistaako jo suoritettu aluevalinta nämä uudet tavoitteet?

3. Miten komissio takaa laajan tietopankin ja moninaisten arviointien koordinoinnin siten, että laadunvarmistus, tietojenhallinta ja kustannus-hyötysuhde otetaan huomioon parhaalla mahdollisella tavalla?

4. Miten komissio aikoo varmistaa YK:n Euroopan talouskomission ICP Forests -järjestön kanssa tähän asti tehdyn yhteistyön jatkumisen?

Margot Wallströmin komission puolesta antama vastaus

(19. kesäkuuta 2002)

Yhteisön metsien suojelua ilmansaasteilta(1) ja metsäpalojen torjuntaa(2) koskevien neuvoston asetusten voimassaoloaika päättyy tämän vuoden lopussa. Komissio suunnittelee niistä saatujen positiivisten kokemusten perusteella vuonna 2003 aloitettavia uusia yhteisön toimia, joilla seurataan metsiä ja niiden vuorovaikutusta ympäristön kanssa. Komission tarkoituksena on antaa parlamentille ja neuvostolle jo kesäkuun 2002 lopussa ehdotus uudeksi puiteasetukseksi, jossa käsitellään sekä metsien seurantaa että metsäpaloja koskevaa tietojärjestelmää.

Tulevien toimien tavoite on laajempi kuin ainoastaan metsien suojeleminen ilmansaasteilta; tarkoituksena on mahdollistaa metsien ekosysteemien tilan ja siihen vaikuttavien tekijöiden yksityiskohtaisempi arviointi.

Seurantatoimia mukautetaan ja kehitetään vaiheittain, jotta voidaan varmistaa tietojenkeräyksen jatkuvuus sekä uusien tavoitteiden saavuttaminen. Tietojenkeräysmenetelmät ja -verkot tarkistetaan. Lisäksi tehdään tutkimuksia, joiden pohjalta voidaan tehdä ehdotuksia seurantatoimien optimoimiseksi ja kehittämiseksi. Tällöin otetaan huomioon biologiseen monimuotoisuuteen ja ilmastonsuojeluun liittyvät näkökohdat.

Koska joustavan seurantaohjelman ja tietojen integroidun arvioinnin tarve on korostunut, toimia on koordinoitava keskitetysti. Tästä ei kuitenkaan vielä voida antaa tarkkoja tietoja, koska uusien toimien teknisistä ja tieteellisistä yksityiskohdista ei ole vielä päätetty.

Euroopan unioni ja sen jäsenvaltiot ovat sitoutuneet YK:n Euroopan talouskomission (UN/ECE) valtiosta toiseen tapahtuvaa ilman epäpuhtauksien kaukokulkeutumista koskevan yleissopimuksen velvoitteisiin. Vuodesta 1986 alkaen Euroopan unioni ja ympäristön yhdennetyn seurannan ohjelma (ICP Forests) ovatkin tehneet yhteistyötä metsien elinvoimaisuuden varmistamiseksi. Uusissa toimissa olisi varmistettava yhteistyön jatkaminen ICP Forests -ohjelman kanssa erityisesti ilmansaasteiden torjumiseksi.

(1) Neuvoston asetus (ETY) N:o 3528/86, annettu 17 päivänä marraskuuta 1986, yhteisön metsien suojelusta ilmansaasteilta, EYVL L 326, 21.11.1986.

(2) Neuvoston asetus (ETY) N:o 2158/92, annettu 23 päivänä heinäkuuta 1992, metsäpalojen torjunnasta yhteisössä, EYVL L 217, 31.7.1992.